b"\n_START_ARTICLE_\nBram Stoker\n_START_SECTION_\n\xc5\xbdivotopis\n_START_PARAGRAPH_\nBram Stoker sa narodil v dublinskom Clontarfe ako tret\xc3\xad zo siedmich det\xc3\xad Charlotty a Abrahama Stokerovcov. Takmer do jeho \xc3\xb4smich rokov ho neidentifikovan\xc3\xa1 choroba dr\xc5\xbeala na posteli a br\xc3\xa1nila mu nielen chodi\xc5\xa5, ale aj dlh\xc5\xa1ie st\xc3\xa1\xc5\xa5. \xc3\x9adajne mu matka v tejto dobe rozpr\xc3\xa1vala \xc4\xbeudov\xc3\xa9 pr\xc3\xadbehy a keltsk\xc3\xa9 m\xc3\xbdty. T\xc3\xa1to choroba a bezmocnos\xc5\xa5 boli traumatizuj\xc3\xbacou sk\xc3\xbasenos\xc5\xa5ou poznate\xc4\xbenou v jeho dielach \xe2\x80\x93 napr\xc3\xadklad ako dlhotrvaj\xc3\xbaci sp\xc3\xa1nok a vzkriesenie z m\xc5\x95tvych v Draculovi. Lek\xc3\xa1ri nepova\xc5\xbeovali za z\xc3\xa1zrak len jeho chorobu, ale tie\xc5\xbe jeho uzdravenie. Po \xc5\x88om za\xc4\x8dal \xc5\xbei\xc5\xa5 norm\xc3\xa1lnym \xc5\xbeivotom a dokonca sa stal atl\xc3\xa9tom a futbalovou hviezdou na miestnej Dublinskej univerzite, kde \xc5\xa1tudoval hist\xc3\xb3riu, literat\xc3\xbaru a fyziku na Trinity College. Bol prezidentom tunaj\xc5\xa1ej filozofickej spolo\xc4\x8dnosti a auditorom spolo\xc4\x8dnosti historickej._NEWLINE_Napriek tomu sa u\xc5\xbe od mladosti chcel sta\xc5\xa5 spisovate\xc4\xbeom, nakoniec nast\xc3\xbapil na \xc3\xbaradn\xc3\xadcke miesto na Dublinskom hrade. T\xc3\xa1to kari\xc3\xa9ra ho v\xc5\xa1ak nijako neuspokojovala, a tak za\xc4\x8dal pracova\xc5\xa5 aj ako novin\xc3\xa1r a divadeln\xc3\xbd kritik. Jeho z\xc3\xa1ujem o divadlo viedol k dlhoro\xc4\x8dn\xc3\xa9mu priate\xc4\xbestvu s hercom Henrym Irvingom. V tomto \xc4\x8dase nap\xc3\xadsal aj svoje prv\xc3\xa9 dielo: Duties of Clerks of Petty Sessions in Ireland: Collected Works of Bram Stoker vydan\xc3\xa9 v\xc5\xa1ak a\xc5\xbe v roku 1879. Publikoval svoje prv\xc3\xa9 poviedky The Crystal Cup (1872), The Chain of Destiny (1875) a The Spectre of Doom (1880)._NEWLINE_Stoker sa roku 1878 o\xc5\xbeenil s Florence Balcombeovou, vtedaj\xc5\xa1ou priate\xc4\xbekou Oscara Wilda. Ver\xc3\xad sa, \xc5\xbee pr\xc3\xa1ve pre tento sob\xc3\xa1\xc5\xa1 Wilde opustil \xc3\x8drsko. Bram so svojou \xc5\xbeenou sa potom pres\xc5\xa5ahovali do Lond\xc3\xbdna, kde v roku 1878 odporu\xc4\x8dil Henry Irving Bramovi pr\xc3\xa1cu hereck\xc3\xa9ho mana\xc5\xbe\xc3\xa9ra v London's Lyceum Theatre. Tam zostal 27 rokov. Rok po pres\xc5\xa5ahovan\xc3\xad sa Stokerovcom narodil syn Noel. V\xc4\x8faka svojmu priate\xc4\xbestvu s Irvingom sa Stoker dostal do lond\xc3\xbdnskej vy\xc5\xa1\xc5\xa1ej spolo\xc4\x8dnosti, kde sa stretol s maliarom Jamesom McNeilom Whistlerom a s Arthurom Conanom Doylom._NEWLINE_Roku 1882 vydal Stoker svoju prv\xc3\xba knihu Under the Sunset a rom\xc3\xa1n The Snake's Pass v roku 1890. Z\xc3\xa1rove\xc5\x88 sa za\xc4\x8dal pripravova\xc5\xa5 na svoj \xc4\x8fal\xc5\xa1\xc3\xad rom\xc3\xa1n, ktor\xc3\xbdm bol Dracula vydan\xc3\xbd roku 1897. Po Irvingovej smrti roku 1905 pokra\xc4\x8doval Stoker v p\xc3\xadsan\xc3\xad a okrem in\xc3\xa9ho vydal The Jewel of Seven Stars (1903), Personal Reminiscences of Henry Irving (1906), a The Lair of the White Worm (1911). Stoker zomrel v roku 1912."